**COMUNICAT DE PRESĂ**

11 octombrie 2024

**Dezbatere privind viitorul Programelor Interreg,**

**pentru perioada post-2027**

În contextul consultărilor privind viitorul Programelor Interreg, Autoritatea de management a Programului Interreg IPA România – Serbia și Autoritatea de management a Programului VI-A România – Ungaria au organizat, în data de 11 octombrie 2024, la Timișoara, o dezbatere publică cu mediul academic.

Această dezbatere publică, derulată la nivelul fiecărui program Interreg din Uniunea Europeană, și care trebuie finalizată până la sfârșitul anului 2024, va sta la baza propunerilor de Regulamente post-2027, care vor fi prezentate de către Comisia Europeană, la jumătatea anului 2025.

Având în vedere nevoia de a acorda o atenție deosebită tinerilor și instituțiilor academice în cadrul acestor consultări, Autoritățile de Management ale celor două programe, din cadrul MDLPA, au sprijinit prin această dezbatere, implicarea activă a studenților și a cadrelor universitare în definirea viitorului Program de cooperare transfrontalieră România-Serbia, respectiv România-Ungaria, care să reflecte aspirațiile și nevoile reale ale acestora.

Dialogul dintre reprezentanții Programelor Interreg din cadrul MDLPA și cadrele universitare, respectiv studenții Universității de Științele Vieții *Regele Mihai I* din Timișoara, a urmărit inclusiv sprijinirea prezentării de către mediul academic a perspectivelor valoroase și a ideilor inovatoare care pot contribui semnificativ la conturarea unei strategii eficiente pentru viitoarele programe Interreg.